豐都觀
作者：范成大
朝代：宋

paragraphs: 神仙得者王方平，誰其繼之陰長生。
飄然空飛五雲軿，上賓寥陽留玉京。
石爐丹氣常夜明，寵光萬柏森千齡。
峽山偪仄岷江縈，洞宮福地古所銘。
云有北陰神帝庭，太陰黑簿囚鬼靈。
自從仙都啟巖扃，明霞流電飛陽晶。
暉景下墮鑠九冰，塞絕苦道升無形。
至今臺殿棲竛竮，隋圬唐堊留丹青。
十仙怪奇溪女清，瑶池仙仗紛娉婷，琅璈赴節鏘欲鳴。
我來秋暑如炊蒸，汗流呀氣扶枯藤。
摩挲衆蹟不暇評，聊記梗概知吾曾。